2009 m. Formulės 1 sezonas

2009 m. Formulės 1 sezonas – jubiliejinis 60-as FIA organizuojamas Formulės 1 pasaulio čempionatas. Sezonas prasidėjo kovo 29 d. Australijoje, Albert Park trasoje, o po septyniolikos etapų baigėsi pirmą kartą surengtame Abu Dabio Grand Prix Yas Marina trasoje.

Priešpaskutiniame etape, Brazilijos Grand Prix, Brawn GP lenktynininkas Jenson Button užsitikrino nugalėtojo titulą asmeninėje įskaitoje, o pati komanda pelnė konstruktorių taurę.

2008 m. sezono pradžioje iš čempionato pasitraukus Super Aguri komandai, buvo tikėtina, jog jos vietą užims Prodrive ekipa, tačiau iki pat naujojo sezono pradžios tokios žinios nebuvo patvirtintos. Taip pat tik prieš pat sezono pradžią kovo pradžioje išaiškėjo Honda F1 ekipos likimas, kuomet ją nuo bankroto išgelbėjo Rossas Brawnas, kuris komandą pervadino Brawn GP.

Pasikeitimai

Pasikeitimai taisyklėse 
2009 m. sezone buvo daug naujovių taisyklėse, kurių tikslas sumažinti prarają tarp pirmaujančių bei atsiliekančių komandų.
 Komandos naudos padangas be griovelių (dar vadinamas "slick" tipo). Paskutinį kartą jos Formulėje 1 naudotos 1997 m. sezone.
 Pakeisti priekinio bei galinio bolido sparnų matmenys, taip pat atsisakyta papildomų sparnelių. Taip siekiama suteikti pilotams galimybę sekti varžovą mažesniu atstumu posūkiuose.
 Nuo 2009 bus leidžiama, o nuo 2010 m. ir privaloma naudoti sistemą, sukaupiančią stabdymo metu išsiskleidžiančią energiją, kuri vėliau panaudojama padidinti bolido variklio galią - tai vadinamoji KERS sistema .
 Komandos bandymuose galės įveikti 20000 kilometrų.
 Ekipos vieną variklį turės naudoti tris etapus iš eilės, o ne du, kaip buvo 2008 m. sezone.

2008 m. gruodžio 12 d. Monake posėdžiavusi FIA autosporto taryba priėmė tokius naujojo sezono pakeitimus taisyklėse:

Varikliai
Dvigubas variklių darbo laikas. Kiekvienas lenktynininkas galės naudoti iki 8 variklių per sezoną, o komanda galės naudoti papildomus 4 variklius bandymams (viso – 20 vnt.).

Variklių sūkių maksimali riba – 18000 apsisukimų per minutę.

Vienas variklis turės būti naudojamas trijų lenktynių metu.

Jokios galimybės darbams variklio viduje, išskyrus kuro įpurškimo sistemą.

Variklių kainos nepriklausomoms ekipoms sieks apie 50 % kainos, kuri buvo mokėta 2008-ais.

Visos komandos pritarė „Renault“ variklio pakeitimams. Kiti varikliai 2009-iems keičiami nebus.

Palyginamieji testai vykdomi nebus.

Bandymai

Jokių bandymų sezono metu, išskyrus lenktynių savaitgalius (treniruočių metu).

Aerodinaminiai tyrimai

Jokių bandymų vėjo tuneliuose, kuriuose bandomi didesni, nei 60 % dydžio modeliai ir vėjo greitis didesnis nei 50 m/s nuo 2009 m. sausio 1 d.

Formulė vėjo tunelio ir kompiuterinės simuliacijos bandymų palyginimui, jei bus suderinta tarp komandų, bus pateikta federacijai (FIA).

Veikla gamyklose

Gamyklos bus uždaromos šešioms savaitėms per metus, atitinkant vietinius įstatymus.

Lenktynių savaitgaliai

Darbo jėgos mažinimas, pasitelkiant informacijos apie padangų ir kuro kiekį dalinimąsi, atsisakant vadinamųjų „stebėtojų“.

Renginio sportiškumas

Vykdoma rinkos analizė, kurios metu svarstomi įvairūs pakeitimai, tokie kaip kvalifikacinio formato pakeitimas ar medalių sistema vietoje taškų sistemos ir kitos. Visi pasiūlymai bus pateikti federacijai (FIA), kai tik bus žinomi rinkos tyrimų rezultatai.

Pilotų įskaita

2009 m. kovo 17 d. FIA nutarė pakeisti tvarką, pagal kurią sprendžiamas Formulės-1 čempiono lenktynininkų įskaitoje likimas. Čempionu turėjo tapti tas pilotas, kuris sezone pelnys daugiausiai pergalių. Jei du lenktynininkai metų pabaigoje surinktų vienodą pergalių skaičių, čempionu taptų daugiau taškų surinkęs pilotas. Praėjus porai dienų po šio pranešimo, FIA paskelbė, jog nauja tvarka gali būti taikoma tik nuo kitų metų sezono, nes kai kurios komandos pareiškė nepasitenkinimą dėl taisyklių keitimo iki sezono pradžios likus ypač mažai laiko.

Pastaba

Paminėti pakeitimai 2009 m. sezone turėjo leisti ekipoms išsiversti su 60 % biudžeto, turėto 2008 m. sezone, išlaidų. O nepriklausomų ekipų taupymas galėjo būti dar didesnis.

Lenktynininkų pasikeitimai 
Pakeitė komandas
 Sebastian Vettel: Scuderia Toro Rosso → Red Bull Racing
 Anthony Davidson: Super Aguri ir Honda F1 pilotas-bandytojas → Brawn GP pilotas-bandytojas

Debiutuoja Formulėje 1
 Sebastien Buemi: Trust Team Arden (GP2) → Scuderia Toro Rosso

Pasitraukė iš Formulės 1
 David Coulthard: Red Bull Racing
 Takuma Sato: Super Aguri

Pasikeitimai sezono metu
Pakeitė komandas
 Giancarlo Fisichella: Force India → Scuderia Ferrari
 Vitantonio Liuzzi: Force India lenktynininkas bandytojas → Force India

Debiutuoja Formulėje 1
 Jaime Alguersuari: Carlin Motorsport (World Series by Renault) → Scuderia Toro Rosso (nuo Vengrijos GP)
 Romain Grosjean: buvęs Renault pilotas bandytojas po Vengrijos GP pakeitė Nelson Angelo Piquet ir tapo Fernando Alonso komandos draugu.

Pasitraukė iš Formulės 1
 Sebastien Bourdais: Scuderia Toro Rosso → atleistas po Vokietijos GP
 Nelson Angelo Piquet: Renault → atleistas po Vengrijos GP

FIA ir FOTA konfliktas 
2009 m. balandžio 30 dieną FIA patvirtino naujas 2010 m. sezono taisykles.

Naujos taisyklės labai papiktino daugumą Formulės 1 ekipų, mat jos prieštaravo biudžetų ribojimui, arba dviejų pasirinkimų variantui. Tokio priešiškumo pasekmė tapo visų komandų (išskyrus Williams ir Force India) atsisakymas pasirašyti dalyvavimo čempionate sutartį kitiems metams. 2009 m birželio 8 d. šios ekipos susitarė tarpusavyje neteikti besąlyginių paraiškų dalyvauti 2010 m. čempionate. Kitą dieną FIA prezidentas Max Mosley paragino ekipas kuo greičiau pasirašyti dalyvavimo čempionate sutartis, nes, pasak jo, tik tokiu atveju ekipos gali bandyti pakeisti taisykles.

Nepaisant tarpusavio nesusitarimų birželio 12 d. FIA oficialiai paskelbė naujajame sezone dalyvaujančių sąrašą. Be dabartinių ekipų sezone dalyvaus trys naujos ekipos - Campos Grand Prix, Manor Gran Prix ir USF1.

Birželio 17 d. FIA pasiūlė komandoms konkrečias nuolaidas, kad jos pasirašytų sutartis dalyvauti 2010 m. sezone. Tarp nuolaidų yra tokių pasiūlymų, kaip biudžetus 2010 m. riboti iki 100 mln. €, o juos sumažinti iki 45 mln. € 2011 m.

Birželio 18 d. FOTA (Formulės 1 ekipų asociacija) surengė susirinkimą, po kurio išplatino pranešimą, kad nesutinka su FIA pasiūlymais ir po šio sezono ruošiasi rengti alternatyvų čempionatą. Jeigu tai įvyktų, 2010 m. sezone Formulėje 1 nebūtų tokių ekipų, kaip „Ferrari“, „McLaren“, „Renault“, „BMW“, „Toyota“, „Brawn“, „Red Bull“ ir „Toro Rosso“.

Birželio 24 d. oficialiai buvo patvirtinta, kad tarp FIA ir FOTA pasiektas susitarimas. Sutarta, kad kitais metais dar galios 2009 m. sezono taisyklės. Skelbiama, kad komandos sutiko per dvejus metus sumažinti savo išlaidas iki dešimtojo dešimtmečio ankstyvųjų metų lygio. Be to, gamintojams priklausančios ekipos įsipareigojo teikti techninę paramą 2010 m. pirmenybėse dalyvausiančioms komandoms.

Praėjus aistroms po šių įvykių rugsėjo 9 dieną į FOTA gretas buvo leista sugrįžti Williams ir Force India ekipoms. FOTA į savo gretas šią dieną oficialiai pakvietė ir tris naująsias ekipas, debiutuosiančias 2010 m. sezone - „Campos Grand Prix“, „Manor Grand Prix“ ir USF1.

Renault ir 2008 m. Singapūro GP tyčinė avarija 
2009 m. rugsėjo 21 d. buvo išspręstas dar vienas Formulėje 1 kilęs skandalas. Renault ekipa buvo įtarta 2008 m. Singapūro GP sukėlusi tyčinę savo lenktynininko N. Piquet jaunesniojo avariją, taip stengiantis padėti geriau pasirodyti kitam savo lenktynininkui - F. Alonso. 

Prieš pat Singapūro lenktynes komandos vadovai Flavio Briatore ir Pat Symonds susitarė su N. Piquet jaunesniuoju dėl šio tyčinės avarijos. Buvo sutarta avarijos laikas ir vieta - ji pasirinkta ten, kur nebuvo jokios avarinės automobilių pakėlimo technikos. Po avarijos į trasą buvo išleistas saugos automobilis, o porą ratų prieš tai F. Alono apsilankė techninio aptarnavimo zonoje. Tokios situacijos dėka jis tapo pirmas ir laimėjo šias lenktynes. 

Po Vengrijos GP lenktynių F. Briatore atleido iš Renault ekipos jaunąjį brazilą. 2009 m. liepos 30 dieną atleistas sportininkas padavė parodymus FIA dėl Singapūro GP tyčinės avarijos sukėlimo. Rugpjūčio mėnesį dėl tokių įvykių apklausiami Renault vadovai ir F. Alonso. Rugsėjo 16 d. Renault iš savo ekipos atleidžia abu vadovus - F. Briatore ir P. Symondsą. 

Rugsėjo 21 d. Renault komanda gauna dvejų metų lygtinę diskvalifikaciją. Pasikartojus reglamento prasižengimui, bauda įsigalios. F. Briatorei uždrausta dirbti bet kurioje auto lenktynių komandoje, Patui Symondsui – 5 metus. Patvirtinama, kad F. Alonso nieko nežinojo apie suplanuotą avariją.

Komandos ir lenktynininkai

Bolidų pristatymai 

† Gruodžio 5 d. Honda paskelbė pasitraukianti iš Formulės 1 ir ieškanti pirkėjo. 2009 m. kovo 6 d. buvo paskelbta, jog buvusią Honda ekipą nupirko ir iš bankroto išgelbėjo buvęs jos vadovas Rossas Brawnas. Ekipa buvo pervadinta į Brawn GP

Taip pat skaitykite 
 2009 m. Formulės 1 automobiliai

Tvarkaraštis 

2009 m. Formulė 1 pirmąsyk lankysis Jungtiniuose Arabų Emyratuose, naujai įrengtoje trasoje Abu Dabyje, tradiciškai suprojektuotoje vokiečių architekto Hermanno Tilkės. Abu Dabio Grand Prix bus paskutinis sezono etapas, todėl Brazilijos Grand Prix perkeltas į priešpaskutinį, šešioliktą, etapą. Kinijos GP taip pat perkeltas iš tvarkaraščio pabaigos į trečią etapą. Po dvejų metų pertraukos Japonijos etapas vėl bus rengiamas Suzukoje. 2009 m. Formulė 1 nebesilankys Kanadoje bei Prancūzijoje. Tai bus pirmas kartas per visą F1 istoriją kai nebus rengiamas etapas Šiaurės Amerikos žemyne, o Prancūzijoje etapas nevyko vienintelį kartą - 1955 metais.

Lenktynininkų įskaita 

 † Lenktynininkai nefinišavo, tačiau buvo klasifikuoti, nes baigė 90 % lenktynių distancijos.
 ‡ Lenktynes sustabdžius įveikus mažiau nei 75 % distancijos, Malaizijos Grand Prix lenktynėse lenktynininkai iškovojo pusę taškų.

Komandinė įskaita 

† Pilotai nefinišavo, tačiau buvo klasifikuoti, nes baigė 90 % lenktynių distancijos.

‡ Lenktynes sustabdžius įveikus mažiau nei 75 % distancijos, Malaizijos Grand Prix lenktynėse pilotai iškovojo pusę taškų.

Statistika

Lenktynininkai

†Felipe Massa su Ferrari dalyvavo Vengrijos GP kvalifikacijoje, tačiau dėl smarkios avarijos nedalyvavo lenktynėse.

Komandos

Šaltiniai

Nuorodos 
 Oficiali Formulės 1 svetainė

Formulės 1 sezonai
Formulė1